Amila Sulejmanović
Amila Sulejmanović bosanskohercegovačka je pjevačica rođena u Sarajevu 5. aprila 1963. Prvo je pjevala u grupi Kazablanka sa Mladenom Pavičićem i Admirom Ćeremidom, koji su kasnije bili u grupi Plavi Orkestar. Tokom 1980-ih istakla se kao prateća pjevačica kod mnogih sarajevskih izvođača i rok muzičkih sastava, među kojima su: Bijelo dugme, Valentino Bombaj štampa i Neda Ukraden. Proslavila se pjesmom "Volim te još", u duetu sa grupom Valentino, a za pjesmu je urađen i video spot. Od 1988. godine živi i radi u Londonu. Udata je za Britanca, te od 1991. godine ima i britansko državljanstvo. U Londonu se neko vrijeme nastavila baviti muzikom. Godine 2018. objavila je knjigu pod naslovom "Ključ bubnja Tama". Radi se o autobiografskoj knjizi u kojoj se usredsredila na svoj muzički rad tokom 1980-ih, sa posebnim osvrtom na svoju ljubavnu vezu sa Goranom Ipetom Ivandićem, bubnjarem Bijelog dugmeta, koji je pod nerazjašnjenim okolnostima preminuo u Beogradu 1994. Objavila je dva studijska albuma tokom 1980-ih. Njen debitantski album pod nazivom "Kakav divan dan" objavio je Jugoton, a "Igre slobode" PGP RTB. S njenog prvog albuma izdvaja se pjesma pod nazivom "Kakav divan dan".